**EkoFoto 2014./2015.**

U šest godina EkoFoto natječaja učenici i nastavnici napravili su oko 400 eko fotografija koje su postavljene na vebnu stranicu škole u mapu EkoFoto. Za natječaj je poslano sveukupno oko 600 zanimljivih eko fotki. Dosada su postavljene dvije školske izložbe ( u školskoj knjižnici i učionici 12. Gimnazije dr. Ivana Kranjčeva Đurđevac). Naše eko fotke bile su inspiracija za straničnike u projektu „Zajedno protiv pušenja” i podloge za print ekoloških vrećica Učeničke zadruge „Zajik”. Prilikom proslave 50. godišnjice gimnazije napravljen je pingvin ili roll-up plakat kao dio male retrospektivne izložbe svih dosadašnjih eko fotki. EkoFoto natječaj bio je nezaobilazni dio Comenius projekta W.A.T.E.R.

Profesor Tomislav Ostojić dosada je osmislio čak četiri zanimljiva loga za EkoFoto natječaj ovisno o tematici vezanoj u eko fotografije u pojedinoj školskoj godini. Ovogodišnje teme u EkoFoto natječaju vezane su uz naše ekološke akcije, značajne ekološke datume, krajobraze, floru i faunu te stare podravske kleti.

Posebnost našeg EkoFoto natječaja je sposobnost prepoznavanja posebnosti trenutka koji ostaje zabilježen na fotografijama kao trajni podsjetnik na neprekidnu i nezaustavljivu prolaznost života.

Malo entuzijazma, puno truda i veselja, oštro oko, brza i spretna ruka tek su dio preduvjeta za uspješnu fotografiju.

Stoga naše pobjednike određuje osebujnost, hrabrost i želja za novim izazovima.

Prema mišljenju prosudbene komisije koju čine Irena Tišljar, prof. savjetnik, Ana Huzjak Kišivan, prof. mentor, Hrvoje Baltić, prof., Tomislav Ostojić, prof., Leon Grgičin, 4.a, Katarina Sokač, 4.a, Ana Smes, 4.b, Mario Kodba, 4.a **najuspješnija fotografija koja je odabrana za eko fotografiju godine je fotografija Paule Šiptar iz 2.a pod nazivom „Dolazak“. Drugo mjesto osvojila je slika Laure Lončar iz 2. a „Začuđena ptičica“ dok treće mjesto dijele Leonard Ljubić iz 4.a sa slikom „Pogled u budućnost“ i Paula Šiptar sa slikom „Izbaci uljeza“.**

Za kraj jedna lijepa misao i naša ideja vodilja u EkoFoto natječaju!

**Vi vidite stvari i pitate**

**„ZAŠTO?“**

**a ja sanjam o stvarima kojih nije bilo i pitam**

**“ZAŠTO NE?“**

**George Bernard Shaw**